CELEX: 52013PC0325
Language: da
Date: 2013-05-31
Title: Forslag til RÅDETS AFGØRELSE om undertegnelse på Den Europæiske Unions vegne af Minamatakonventionen om kviksølv

|
			
		
		
		52013PC0325
		
			Forslag til RÅDETS AFGØRELSE om undertegnelse på Den Europæiske Unions vegne af Minamatakonventionen om kviksølv /* COM/2013/0325 final - 2013/0168 (NLE) */
			
				
		
		
			
			   	BEGRUNDELSE
Kviksølv og de
fleste kviksølvforbindelser er meget giftige for mennesker, økosystemer og
dyreliv. De Forenede Nationers Miljøprogram
(UNEP) har derfor siden 2003[1]
globalt anset grundstoffet som et problematisk stof, som i Unionen er omfattet
af en lang række kontrolforanstaltninger i henhold til fællesskabsstrategien
for kviksølv ("strategien"), der blev vedtaget i 2005[2].
Med udgangspunkt
i strategiens politiske linje har Unionen siden 2005 opfordret UNEP til at
indlede forhandlinger om et globalt juridisk bindende instrument om kviksølv. Kviksølv er persistent, og når det udledes til
luften, transporteres det atmosfærisk over lange afstande, lagres i hele verden
og ophobes i fødekæden, navnlig i fisk. Der er
derfor ikke nok udelukkende at træffe foranstaltninger, der gælder inden for Unionens
geografiske område, hvis vi skal komme kviksølvproblemet til livs. 
Rådet opfordrede
i overensstemmelse med den fælles EU‑holdning i sine konklusioner af december
2008 til at vedtage et omfattende instrument om kviksølv, der skulle omfatte
foranstaltninger til at reducere udbuddet af kviksølv,
reducere efterspørgslen efter kviksølv i produkter og processer, reducere den internationale handel med kviksølv, reducere kviksølvemissionerne til atmosfæren, sikre en miljømæssigt forsvarlig forvaltning af
kviksølvholdigt affald, finde miljømæssigt
forsvarlige oplagringsmuligheder for kviksølv, tage
fat på rensningen af eksisterende forurenede arealer og
forbedre videngrundlaget. Rådet understregede
vigtigheden af fortsat at tage aktiv del i forhandlingerne om alle dele af den
fremtidige globale konvention om kviksølv i sine konklusioner af juni 2012.
Ved
styrelsesrådets afgørelse GC 25/5 af februar 2009 nedsatte UNEP den mellemstatslige
forhandlingskomité (INC), som fik et bredt mandat til at udarbejde et globalt,
juridisk bindende instrument om kviksølv.
Med udgangspunkt
i mandatet blev der afholdt fem møder: INC-1 i Stockholm (juni 2010), INC-2 i
Chiba i Japan (januar 2011), INC-3 i Nairobi i Kenya (november 2011), INC-4 i
Punta del Este i Uruguay (27. juni - 2. juli 2012) og senest INC-5 i
Genève (13.-18. januar 2013).
Rådet bemyndigede
den 14. december 2010 Kommissionen til på Unionens vegne i samråd med et
særligt udvalg af repræsentanter for medlemsstaterne og i overensstemmelse med
forhandlingsdirektivet i addendummet til bemyndigelsen at deltage for så vidt
angår spørgsmål, der henhører under Unionens kompetence, og som Unionen har
vedtaget regler om, i forhandlingerne om et juridisk bindende instrument om kviksølv.

På INC-5 blev der
som forventet opnået enighed om ordlyden af et omfattende, globalt juridisk
bindende instrument til håndtering af kviksølvproblemet i form af den såkaldte
Minamatakonventention om kviksølv, og mandatet, som blev givet ved UNEP's styrelsesråds
afgørelse GC 25/5 til at afslutte forhandlingsprocessen forud for UNEP's styrelsesråds
27. møde (Nairobi den 18.-22. februar 2013), blev således opfyldt.
Unionen spillede
en afgørende rolle under forhandlingerne og bidrog aktivt til det endelige
resultat inden for rammerne af forhandlingsdirektivet.
På UNEP's
styrelsesråds 27. møde blev afslutningen af forhandlingerne budt velkommen og
eksekutivdirektøren anmodet om at indkalde til en konference for
befuldmægtigede med henblik på at vedtage konventionen og åbne den for
undertegnelse.
Den nye
konvention om kviksølv åbnes for undertegnelse på en diplomatkonference i
Kumamoto i Japan den 7.-11. oktober 2013. Den kommer til at hedde
"Minamatakonventionen om kviksølv" opkaldt efter den by i nærheden af
Kumamoto, hvor den værste kviksølvsforurening nogensinde fandt sted i
1950'erne.
Indholdet i
konventionen om kviksølv er på linje med den fælles EU‑holdning, som
Rådet nåede til enighed om i 2008, og som blev bekræftet i 2012. 
På baggrund af
ovenstående bør en repræsentant for Den Europæiske Union undertegne
Minamatakonventionen om kviksølv med forbehold af, at konventionen senere
indgås.
2013/0168 (NLE)
Forslag til
RÅDETS AFGØRELSE
om undertegnelse på Den Europæiske Unions
vegne af Minamatakonventionen om kviksølv 
RÅDET FOR DEN EUROPÆISKE UNION HAR —
under henvisning til traktaten om Den
Europæiske Unions funktionsmåde, særlig artikel 192, stk. 1, sammenholdt med
artikel 218, stk. 5,
under henvisning til forslag fra
Europa-Kommissionen og
ud fra følgende betragtninger:
(1)       Kviksølv og
kviksølvforbindelser er meget giftige for mennesker, økosystemer og dyreliv og
er i Unionen omfattet af regler for at beskytte mennesker og miljøet.
(2)       De Forenede Nationers
Miljøprograms (UNEP) styrelsesråd anmodede i 2009 eksekutivdirektøren om at
nedsætte en mellemstatslig forhandlingskomité med mandat til at udarbejde et
globalt juridisk bindende instrument om kviksølv, som skulle være afsluttet
inden styrelsesrådets 27. møde i 2013.
(3)       Rådet bemyndigede i december
2010 Kommissionen til på Unionens vegne og i overensstemmelse med
forhandlingsdirektivet i addendummet til bemyndigelsen at deltage for så vidt
angår spørgsmål, der henhører under Unionens kompetence, og som Unionen har
vedtaget regler om, at deltage i forhandlingerne om et juridisk bindende
instrument om kviksølv.
(4)       Forhandlingerne blev som forventet
afsluttet med succes på den mellemstatslige forhandlingskomités 5. møde i
Genève den 13.-18. januar 2013.
(5)       Unionen spillede en afgørende
rolle under forhandlingerne og bidrog aktivt til det endelige resultat inden
for rammerne af forhandlingsdirektivet.
(6)       Rådet så på dets 3233. møde den
21. marts 2013med tilfredshed på resultatet af forhandlingerne.
(7)       Det globalt juridisk bindende
instrument om kviksølv åbnes for undertegnelse som Minamatakonventionen om
kviksølv på en diplomatkonference, der finder sted i Kumamoto i Japan fra den
7.-11. oktober 2013.
(8)       Konventionen bør derfor
undertegnes på vegne af Den Europæiske Union med forbehold af, at konventionen
senere indgås.
VEDTAGET DENNE AFGØRELSE: 
Artikel 1
Undertegnelsen af Minamatakonventionen om
kviksølv godkendes hermed på vegne af Unionen med forbehold af, at konventionen
senere indgås.
Teksten til den konvention, der undertegnes,
er knyttet til denne afgørelse.
Artikel 2
Generalsekretariatet for Rådet udarbejder det
relevante fuldmagtsinstrument til undertegnelsen af konventionen med forbehold
af, at den indgås, til den eller de personer, der er udpeget af forhandleren af
konventionen.
Artikel
3
Denne afgørelse træder i kraft på dagen for
vedtagelsen.
Udfærdiget i Bruxelles, den […].
                                                                       På
Rådets vegne
                                                                       Formand
BILAG 
(Minamatakonventionen om kviksølv)
[1]               UNEP's styrelsesråds afgørelse GC 23/9.
[2]               KOM(2005) 20 endelig af 28.1.2005 revideret ved KOM(2010)
723 endelig af 7.12.2010.